Stiahnuté zo stránky [www.pravno-informacioni-sistem.rs](http://www.pravno-informacioni-sistem.rs/)

Podľa článku 75 odsek 5 Zákona o základoch systému výchovy a vzdelávania (vestník Službeni glasnik RS č. 88/17, 27/18 ‒ i. zákon, 10/19, 6/20, 129/21 a 92/23), článku 17 odsek 4 a článku 24 Zákona o vláde (vestník Službeni glasnik RS číslo 55/05, 71/05 – oprava, 101/07, 65/08, 16/11, 68/12 – ÚS, 72/12, 7/14 – ÚS, 44/14 a 30/18 – i. zákon)

ministerka školstva vynáša

**PRAVIDLÁ**

**hodnotenia žiakov v strednej výchove a vzdelávaní**

vestník Službeni glasnik RS číslo 10 z 9. februára 2024

**Predmet pravidiel**

Článok 1

Týmito pravidlami sa definuje spôsob, postup a kritériá známkovania prospechu z jednotlivých predmetov, voliteľných programov (ďalej: predmet) a správania sa, ako i ďalšie otázky dôležité pre hodnotenie žiakov a dospelých v strednej výchove a vzdelávaní (ďalej: žiak).

**Účel a princípy známkovania**

Článok 2

Hlavným účelom známkovania je zlepšiť kvalitu učebného procesu.

Známkovanie je súčasťou vyučovacieho a učebného procesu, pri ktorom sa neustále monitoruje dosahovanie predpísaných cieľov, výsledkov, štandardov prospechu žiaka a kompetencie kvalifikačných štandardov, ako aj pokrok žiakov v rozvoji kompetencií počas osvojovania si školského programu.

Známkovanie je sústavná pedagogická činnosť, ktorá rozvíja u žiakov aktívny vzťah k učeniu, podporuje motiváciu k učeniu, rozvíja pracovné návyky a žiak sa uschopňuje na objektívne hodnotenie vlastných úspechov a úspechov ostatných žiakov pri rozvíjaní určitého systému hodnôt.

Známkovaním sa zabezpečuje rešpektovanie všeobecných zásad výchovného a vzdelávacieho systému ustanovených zákonom, ktorým sa upravujú základy výchovného a vzdelávacieho systému (ďalej: zákon).

S cieľom umožniť efektívnosť učenia, učiteľ sa pri známkovaní riadi nasledujúcimi zásadami:

1) spoľahlivosť: znamená súlad známky so stanovenými, verejnými a presnými hodnotiacimi kritériami;

2) platnosť: známka ukazuje účinky učenia (dosahovanie výsledkov, angažovanosť a pokrok žiakov);

3) rôzne metódy známkovania: výber vhodných a uplatnenie rôznych metód a techník známkovania na zabezpečenie platnosti, spoľahlivosti a objektivity známok;

4) pravidelné a včasné hodnotenie, zabezpečuje kontinuitu v informovaní žiakov o ich efektívnosti v procese učenia sa a o vplyve známok na ďalší proces učenia;

5) hodnotenie bez akejkoľvek diskriminácie a oddeľovania;

6) rešpektovanie individuálnych rozdielov, vzdelávacích potrieb, veku, predchádzajúcich výsledkov žiaka;

7) objektivita pri hodnotení podľa stanovených kritérií.

**Predmet a druhy známkovania**

Článok 3

Žiak je známkovaný z predmetov a správania v súlade so zákonom a týmito pravidlami.

Známka je opisná a číselná.

Monitorovanie vývoja a pokroku žiakov pri dosahovaní výsledkov a štandardov úspechu, ako aj pokroku v rozvoji kompetencií počas školského roka, sa vykonáva formatívnym a súhrnným hodnotením.

Formatívne hodnotenie v zmysle týchto pravidiel predstavuje pravidelné a plánované zhromažďovanie relevantných údajov o pokroku žiakov, dosahovania predpísaných výsledkov a cieľov a dosiahnutej úrovni rozvoja kompetencií žiakov. Je neoddeliteľnou súčasťou vyučovacieho a učebného procesu a obsahuje spätnú väzbu pre učiteľa k ďalšiemu vytváraniu učebného procesu a odporúčania žiakovi pre ďalší postup a je zaznamenané v pedagogickej dokumentácii učiteľa.

Pedagogická dokumentácia v zmysle týchto pravidiel je elektronická a/alebo písaná dokumentácia učiteľa, ktorá obsahuje: osobné údaje o žiakovi a jeho individuálnych vlastnostiach, ktoré sú dôležité pre dosahovanie výsledkov, údaje o kontrole dosiahnutých výsledkov, angažovanosti a pokroku žiaka, poskytnuté odporúčania, správanie žiaka a ďalšie údaje dôležité pre prácu so žiakom a jeho pokrok.

Na základe údajov zhromaždených formatívnym hodnotením sa formujú známky, ktoré sa zapisujú do knihy záznamov o výchovno-vzdelávacej práci, ktorá sa vedie v elektronickej a/alebo tlačenej forme (ďalej: denník práce), v súlade s kritériami stanovenými týmito pravidlami.

Údaje v zmysle týchto pravidiel znamenajú údaje o vedomostiach, zručnostiach, angažovanosti, samostatnosti a zodpovednosti za prácu v súlade so školským programom.

Sumatívne hodnotenie v zmysle týchto pravidiel je hodnotenie výsledkov žiakov na konci programovej jednotky, modulu alebo na konci prvého a druhého polroku z predmetov a správania.

Škola najmenej raz za polrok na zasadnutiach triednej rady eviduje a hodnotí sumatívne hodnotenie, ktorého výsledky predkladá rodičovi, prípadne zákonnému zástupcovi žiaka (ďalej: rodič).

Známky získané sumatívnym hodnotením sú spravidla číselné a vnášajú sa do pracovného denníka a do pedagogickej dokumentácie.

Formatívne a sumatívne hodnotenie je súčasťou jednotného procesu hodnotenia založeného na vopred stanovených kritériách.

**Známka**

Článok 4

Známka je objektívnym a spoľahlivým meradlom dosiahnutia predpísaných cieľov, výsledkov vzdelávania, štandardov dosiahnutých výsledkov a rozvinutých kompetencií, ako aj pokroku a rozvoja žiakov a je indikátorom kvality a efektívnosti spoločnej práce učiteľov, žiakov a školy ako celku.

Známka je verejná a žiakovi sa oznámi ihneď po prijatí s vysvetlením.

Známkou sa vyjadruje:

1) realizácia cieľov ako i predpísaných, t. j. prispôsobených štandardov úspechu, dosiahnutia výsledkov a stupňa rozvoja kompetencií počas zvládnutia programu predmetu;

2) zapojenie žiakov do výučby;

3) pokrok v porovnaní s predchádzajúcim obdobím;

4) odporúčanie pre ďalšie pokroky žiakov.

Dosiahnutie cieľov a predpísaných, resp. prispôsobených štandardov úspechu, dosiahnutie výsledkov a rozvoja kompetencií počas zvládnutia programu predmetu sa hodnotí na základe: zvládnutia koncepčnej štruktúry a terminológie; porozumenia, uplatňovania a hodnotenia naučených postupov a procedúr a riešenia problémov; práce s údajmi a informáciami; tlmočenia, vynášania uzáverov a rozhodovania; komunikačných a vyjadrovacích schopností v rôznych formách; zvládnutia motoriky; plnenia pracovných úloh.

Angažovanosť žiakov zahŕňa: aktívnu účasť vo výučbe, zodpovedný prístup k stanoveným úlohám, spoluprácu s ostatnými a prejavený záujem a pripravenosť na učenie a pokrok.

Pokrok vo vzťahu k predchádzajúcemu obdobiu sa vyjadruje známkou, čím sa zohľadňuje rozdiel v dosahovaní kritérií na dosiahnutie výsledkov.

Odporúčanie pre ďalší postup žiaka jasne naznačuje žiakovi, čo je potrebné v nasledujúcom období zlepšiť, a je neoddeliteľnou súčasťou spätnej väzby spolu so známkou.

Číselné známky sú: výborný (5), veľmi dobrý (4), dobrý (3), dostatočný (2) a nedostatočný (1).

Žiakovi sa nemôže znížiť známka z predmetu z dôvodu postoja žiaka k mimoškolským aktivitám alebo nevhodného správania v škole alebo v iných organizáciách, kde sa realizuje výchovno-vzdelávacia práca.

**Kritériá číselného známkovania**

Článok 5

Kritérium je objektívnym opatrením, na základe ktorého sa hodnotí úspech žiakov pri dosahovaní výsledkov vzdelávania a rozvoj kompetencií. Kritériá sú definované tak, aby zahŕňali aj prvky všeobecných a interdisciplinárnych kompetencií a sú v súlade s výsledkami predmetov a modulov.

Jedinečné kritériá číselného známkovania pre jednotlivé učebné predmety sa definujú na úrovni odborných rád škôl.

Článok 6

Známku výborný (5) získa žiak, ktorý:

1) aplikuje vedomosti, vrátane metodických, v zložitých a neznámych situáciách; nezávisle a tvorivým spôsobom vysvetľuje a kriticky zvažuje zložité obsahové jednotky a informácie; zvažuje hodnotu teórií, myšlienok a postojov;

2) vyberá, pripája a vyhodnocuje rôzne druhy a zdroje údajov;

3) formuluje predpoklady, kontroluje ich a argumentuje riešenia, postoje a rozhodnutia;

4) rieši problémy, ktoré majú viacero riešení, hodnotí a vysvetľuje riešenia a použité postupy;

5) vyjadruje sa rôznymi spôsobmi (ústne, písomne, graficky, prakticky, výtvarne atď.), vrátane s použitím informačných technológií a prispôsobuje komunikáciu a spôsob prezentácie rôznym kontextom;

6) ovláda motorické zručnosti, ktoré si vyžadujú zložitejšie pohyby, rýchlosť a vysoký stupeň koordinácie; ovláda motorické zručnosti kombinovaním, reorganizáciou súborov pohybov a ich prispôsobením konkrétnym požiadavkám a situáciám tak, aby pôsobili efektívne;

7) samostatne plní komplexné pracovné úlohy rešpektujúc štandardizovaný postup, požiadavky na bezpečnosť a ochranu okolia, prejavuje iniciatívu a prispôsobuje výkon, spôsob práce a zdroje novým situáciám;

8) prispieva k skupinovej práci vytváraním ideí, iniciuje a organizuje rozdelenie rolí a úloh; rešpektuje názory ostatných členov skupiny a pomáha im pri realizácii ich úloh, najmä v situácii „stagnácie“ pri skupinovej práci; je zameraný na spoločný cieľ skupinovej práce a preberá zodpovednosť za realizáciu produktov v danom časovom rámci;

9) určuje priority a riziká a na základe toho plánuje a organizuje krátkodobé a dlhodobé činnosti a určuje potrebný čas a zdroje;

10) nepretržite prejavuje záujem a zodpovednosť za vlastný vzdelávací proces, rešpektuje odporúčania s cieľom sebazdokonaľovania a realizuje ich.

Článok 7

Známku veľmi dobrý (4) získa žiak, ktorý:

1) logicky organizuje a nezávisle interpretuje zložité jednotky obsahu a informácie;

2) spája obsahy a koncepty z rôznych oblastí so životnými situáciami;

3) súčasne porovnáva a klasifikuje rôzne typy údajov podľa viacerých kritérií;

4) zaujíma stanoviská na základe vlastných interpretácií a argumentov;

5) je schopný analyzovať problém, zvoliť vhodný proces a postupy pri riešení nových problémových situácií;

6) vyjadruje sa rôznymi spôsobmi (ústne, písomne, graficky, prakticky, výtvarne atď.), vrátane využívania informačných technológií a prispôsobuje komunikáciu a spôsob prezentácie rôznym kontextom;

7) ovláda motorické zručnosti, ktoré si vyžadujú zložitejšie pohyby, rýchlosť a vysoký stupeň koordinácie;

8) samostatne vykonáva zložité pracovné úlohy podľa štandardizovaného postupu, vyberá náčinie a náradie v súlade s úlohou a požiadavkami bezpečnosti a ochrany zdravia a okolia;

9) plánuje dynamiku práce, organizuje aktivity v skupine, realizuje svoje vlastné úlohy so zreteľom na plánované spoločné výsledky skupinovej práce;

10) plánuje a organizuje krátkodobé a dlhodobé činnosti, určuje priority a určuje potrebný čas a zdroje;

11) neustále prejavuje záujem o vlastný vzdelávací proces, rešpektuje odporúčania s cieľom sebazdokonaľovania a väčšinou ich realizuje.

Článok 8

Známku dobrý (3) získa žiak, ktorý:

1) chápe a nezávisle vysvetľuje základné pojmy a ich vzájomné väzby;

2) klasifikuje rôzne typy údajov do základných kategórií podľa daných kritérií;

3) je schopný formulovať svoje názory, hodnotenia a rozhodnutia a vysvetliť, ako k nim dospel;

4) vyberá a uplatňuje príslušné postupy a postupy pri riešení problémových situácií v známom kontexte;

5) je schopný jasne vyjadriť určitý obsah v súlade s požiadavkou a vhodným spôsobom (ústne, písomne, graficky, prakticky, výtvarne atď.), vrátane použitia informačných technológií;

6) predvádza základné motorické schopnosti podľa modelu (s ukážkou);

7) samostatne vykonáva bežné pracovné úlohy podľa štandardizovaného postupu, s použitím náčinia a nástrojov v súlade s požiadavkami bezpečnosti a ochrany zdravia a životného prostredia;

8) plní zadané úlohy v súlade s cieľmi, očakávanými produktmi a plánovanou dynamikou skupinovej práce; rešpektuje členov tímu a rozmanitosť nápadov;

9) plánuje a organizuje krátkodobé a dlhodobé aktivity a určuje potrebný čas a zdroje;

10) prejavuje záujem o vlastný vzdelávací proces, rešpektuje odporúčania pre pokrok a čiastočne ich realizuje.

Článok 9

Známku dostatočný (2) získa žiak, ktorý:

1) pozná a chápe kľúčové pojmy a informácie a spája ich na základe daného kritéria;

2) si osvojil príslušnú terminológiu;

3) uzaviera priamo na základe porovnania a analógie s konkrétnym príkladom;

4) je schopný rozhodnúť sa a vyjadriť názor;

5) uplatňuje príslušné postupy a postupy pri riešení problémových situácií v známom kontexte;

6) je schopný jasne vyjadriť určité podrobnosti v rámci určitého obsahu v súlade so základnými požiadavkami a vhodným spôsobom (ústne, písomne, graficky, prakticky, výtvarne atď.), vrátane použitia informačných technológií;

7) ovláda základné motorické schopnosti a realizuje ich s podporou;

8) s poučením plní bežné pracovné úlohy podľa štandardizovaného postupu, s použitím príslušenstva a nástrojov v súlade s požiadavkami bezpečnosti a ochrany zdravia a okolia;

9) plní zadané úlohy výlučne na žiadosť a s podporou iných členov skupiny; rešpektuje členov tímu a rozmanitosť ideí;

10) plánuje a organizuje krátkodobé a dlhodobé aktivity a určuje potrebný čas a zdroje;

11) dočasne prejavuje záujem o vlastný vzdelávací proces, implementuje odporúčania pre pokrok s neustálym monitorovaním.

Článok 10

Známku nedostatočný (1) dostane žiak, ktorý nespĺňa kritériá pre udelenie známky dostatočný (2), a neprejavuje záujem o svoj vlastný vzdelávací proces alebo pokrok.

Článok 11

Voliteľné programy náboženstvo a občianska výchova sa známkujú opisne na základe dosiahnutých cieľov, výsledkov a angažovanosti.

**Rešpektovanie individuálnych rozdielov pri známkovaní**

Článok 12

Známkovanie sa vykonáva s prihliadnutím na schopnosti žiaka, úroveň jeho obratnosti a zručnosti.

Žiak s výnimočnými schopnosťami, ktorý získava výchovu a vzdelanie adaptovaným a obohateným spôsobom, uplatnením individuálneho vzdelávacieho plánu, je hodnotený na základe realizovaných cieľov, štandardov prospechu a angažovanosti.

Žiak, ktorý má problémy s učením v dôsledku sociálnej deprivácie, vývinových porúch, zdravotného postihnutia a iných dôvodov a ktorý potrebuje ďalšiu podporu vo vzdelávaní a výchove, je hodnotený na základe dosiahnutých cieľov a štandardov prospechu podľa plánu individualizácie alebo počas zvládnutia individuálneho plánu vzdelávania.

Žiak z odseku 3 tohto článku, ktorý získava výchovu a vzdelanie s prispôsobením sa spôsobu práce, priestoru a podmienok, sa hodnotí na základe jeho angažovanosti a stupňa dosiahnutia cieľov a predpísaných štandardov úspechu spôsobom, ktorý prihliada na jeho jazykové, motorické a zmyslové schopnosti, ako aj iné špecifické ťažkosti.

Žiak uvedený v odseku 3 tohto článku, ktorý získa výchovu a vzdelanie s prispôsobením a zmenou obsahu a výsledkov výchovno-vzdelávacej práce, sa hodnotí na základe jeho angažovanosti a stupňa dosiahnutia prispôsobených cieľov a výsledkov výchovno-vzdelávacej práce.

Žiakovi, ktorý získa výchovu a vzdelanie podľa individuálneho vzdelávacieho plánu, a nespĺňa požiadavky podľa prispôsobených cieľov a výsledkov výchovno-vzdelávacej práce, sa reviduje individuálny vzdelávací plán.

**Spôsob a postup známkovania**

Článok 13

S cieľom plánovania práce a ďalšieho sledovania pokroku žiakov, učiteľ na začiatku školského roka hodnotí úroveň rozvoja kompetencií žiakov v rámci konkrétnej oblasti, predmetu, modulu alebo témy významnej pre výučbu v danom školskom roku (ďalej: iniciálne hodnotenie).

Keď sa vyučovanie realizuje podľa duálneho modelu vzdelávania, učiteľ – koordinátor učenia praxou vykoná iniciálne hodnotenie spolu s inštruktorom spoločnosti, v ktorej sa realizuje učenie praxou.

Prípravu na realizáciu iniciálneho hodnotenia realizuje učiteľ v spolupráci s učiteľmi rovnakého predmetu.

Výsledok iniciálneho hodnotenia sa nehodnotí číselne, ale žiakovi sa poskytne spätná väzba o dosiahnutých výsledkoch.

Výsledky iniciálneho hodnotenia sa tiež používajú ako údaje na ďalšie zlepšenie práce školy v oblasti výučby a učenia.

Článok 14

Známkovanie sa realizuje použitím rôznych metód a techník, ktoré si učiteľ zvolí v súlade s hodnotiacimi kritériami a prispôsobí ich potrebám a vývojovým špecifikám žiaka.

Známkovanie praktického vyučovania a cvičenia v odbornom vzdelávaní sa realizuje aj prostredníctvom hodnotenia praktických vedomostí, zručností a kompetencií žiaka v procese vypracovania praktickej práce, samostatnosti vo vypracovaní praktickej práce, používania nástrojov, materiálu, náčinia a iných prostriedkov, používania odbornej terminológie, uplatňovania bezpečnostných a zdravotných opatrení pri práci voči sebe, ostatným a okoliu. Ústnou a písomnou skúškou sa zisťujú vedomosti a porozumenie postupu realizácie náročných prác a sledovaním procesu vypracovania pracovnej úlohy pomocou rôznych nástrojov/protokolov na sledovanie sa hodnotí presnosť/správnosť, rýchlosť a presnosť vykonávania práce.

Učiteľ – koordinátor výučby prostredníctvom práce hodnotí žiakov na základe získaných údajov o úspechoch žiakov od inštruktorov a bezprostredným nahliadnutím do realizácie učenia prostredníctvom práce a výsledky hodnotenia praktických zručností, ktoré sa realizujú u zamestnávateľa alebo v škole.

Úspech žiakov sa hodnotí aj na základe činností a pracovných výsledkov, ako napríklad:

1) výstava a prezentácia (umelecké výstupy, športové aktivity, výstavy prác, výsledky výskumu, správy, účasť na debatách a diskusiách, dizajnové riešenia, praktické práce, účasť na súťažiach a festivaloch a iné);

2) výrobky práce (modely, makety, plagáty, grafické práce, kresby, eseje, domáce úlohy, prezentácie atď.);

3) účasť a zapájanie sa do rôznych foriem skupinovej práce a projektov vrátane interdisciplinárnych projektov;

4) účasť na sebahodnotení a vzájomnom rovesníckom hodnotení;

5) zbierka vybraných študentských prác – portfólio a tak ďalej.

Známkovacie kritériá musia byť zosúladené na úrovni odborných rád pre rovnaké a/alebo súvisiace predmety a prijaté na pedagogickom kolégiu. Známkovanie toho istého predmetu na jednej škole sa vykonáva na základe rovnakých kritérií a porovnateľných hodnotiacich nástrojov.

Článok 15

Rozvrh písaných previerok dlhších ako 15 minút zapisuje sa do pracovného denníka a zverejňuje sa pre každú triedu na školskej vývesnej tabuli a na oficiálnej webovej stránke školy štyri razy počas školského roka podľa výročného plánu práce školy.

Podľa rozvrhu uvedeného v odseku 1 tohto článku možno naplánovať najviac jednu previerku denne, t. j. maximálne tri previerky počas týždňa, uvedené v odseku 1 tohto článku.

Rozvrh uvedený v odseku 1 tohto článku určuje triedna rada na odporúčanie pedagogického kolégia.

Rozvrh sa môže meniť na návrh učiteľa za súhlasu triednej rady. Zmenu rozvrhu určuje riaditeľ. Zmenený rozvrh sa zverejňuje rovnako ako aj rozvrh z odseku 1 tohto článku.

Učiteľ je povinný informovať žiakov o učebnom obsahu, ktorý sa bude kontrolovať podľa rozvrhu z odseku 1 tohto článku, a to najneskôr päť dní pred previerkou.

Článok 16

Previerka, sledovanie a známkovanie žiakov sa konajú na každej hodine.

Žiak počas jednej hodiny môže byť oznámkovaný iba raz.

Známka získaná po písomnej previerke dosiahnutých výsledkov sa zapíše do pracovného denníka do ôsmich dní odo dňa preverovania.

Ak po písomnej previerke dosiahnutých výsledkov viac ako polovica žiakov v jednej triede, ktorí písali previerku, získa nedostatočnú známku, písomná previerka sa zruší a opakuje u žiaka, ktorý získal nedostatočnú známku, ako i pre žiakov, ktorí nie sú spokojní so známkou.

Previerka uvedená v odseku 4 tohto článku sa opakuje iba raz a môže byť organizovaná na hodine doplnkovej výučby. Pri plánovaní opakovanej previerky, učiteľ je povinný rešpektovať ustanovenia článku 15 odsek 2 týchto pravidiel.

Pred organizovaním opakovanej previerky, učiteľ je povinný vykonať doplnkovú výučbu, resp. organizovať doplnkovú prácu.

Žiak a rodič majú právo na zdôvodnenie známky, ako aj právo na nahliadnutie do práce žiaka (písomné práce, písomné a kontrolné úlohy, vedomostné testy, výrobky praktickej práce, prezentácie atď.), na základe ktorého bol oznámkovaný.

Učiteľské, triedne a odborné rady plánujú, monitorujú a analyzujú hodnotenie a navrhujú opatrenia na zlepšenie kvality hodnotenia a výsledkov žiakov. V rámci opatrení na zlepšenie kvality hodnotenia a prospechu žiakov sa stanovuje plán organizovania doplnkovej výučby so žiakmi, ktorí majú ťažkosti s ovládaním programov v určitých predmetoch.

Pre žiaka, ktorý je v kontinuite ospravedlnene neprítomný na vyučovaní viac ako 15 dní, škola je povinná zhotoviť plán známkovania a oboznámiť o tom žiaka a rodičov, majúc na zreteli najlepší záujem žiaka.

**Záverečná známka z predmetov**

Článok 17

Žiak sa známkuje najmenej trikrát za jeden polrok.

Výnimočne, pokiaľ je týždenný fond predmetu menej ako dve hodiny, žiak sa známkuje najmenej dvakrát za jeden polrok.

Záverečnú známku určuje triedna rada na návrh predmetného učiteľa.

Záverečná známka je číselná a stanovená je na základe všetkých známok od začiatku školského roka a zohľadnenia vývoja, pokroku a zapojenia žiaka a zozbieraných údajov zhromaždených v pedagogickej dokumentácii učiteľov.

Záverečná známka z voliteľného predmetu náboženská výchova je: vyniká, dobrý, uspokojujúci.

Záverečná známka z voliteľného predmetu občianska výchova je: veľmi úspešný a úspešný.

Žiakovi hudobnej a baletnej školy sa na konci druhého polroku uzaviera výročná známka z hlavného predmetu. Pokiaľ je záverečná známka pozitívna, žiak skladá výročnú skúšku z hlavného predmetu.

Na výročnej skúške z hlavného predmetu, záverečnú známku určí komisia väčšinou hlasov z celkového počtu členov komisie, v súlade so zákonom, na základe prejavených vedomostí a zručností na skúške, ročnej známky na konci druhého polroku a realizovaných predpísaných cieľov a výsledkov. Známka komisie je konečná, respektíve, neurčuje sa na triednej rade.

Žiak hudobnej alebo baletnej školy robí výročnú skúšku aj z predmetu určeného plánom a programom vyučovania a učenia, podľa spôsobu ako sa uvádza v od. 7 a 8 tohto článku.

Žiakovi, ktorý nebol oznámkovaný z predmetu najmenej trikrát za polrok nemožno určiť záverečnú známku, okrem v prípade, keď z dôvodu ohrozenia bezpečnosti a zdravia žiakov a zamestnancov nie je možné, aby žiak bol oznámkovaný koľkokrát sa to vyžaduje.

Výnimočne z odseku 10 tohto článku, ak je týždenný fond hodín predmetu menší ako dve hodiny, žiakovi je možné uzavrieť známku, ak je oznámkovaný najmenej dva razy za polrok. V prípade ohrozenia bezpečnosti a zdravia žiaka a zamestnancov, ak žiaka nie je možné oznámkovať koľkokrát je to potrebné, žiakovi možno uzavrieť známku, aj v prípade, ak je oznámkovaný iba raz za polrok.

Predmetný učiteľ, ktorý neurčil potrebný počet známok za jeden polrok, je povinný žiaka, ktorý pravidelne navštevoval výučbu a nemá dostatočný počet známok, oznámkovať na riadnej alebo doplnkovej hodine počas trvania polroka (počas posledného týždňa školského roka) za prítomnosti triedneho učiteľa, člena odbornej rady, odborného spolupracovníka (pedagóga, alebo psychológa) alebo skupiny žiakov.

Ak predmetný učiteľ z akýchkoľvek dôvodov nie je schopný zorganizovať vyučovanie uvedené v odseku 12 tohto článku, škola je povinná zabezpečiť zodpovedajúce odborné zastúpenie.

V prípade, keď dvaja alebo viacerí učitelia navrhnú jednotnú známku:

1) návrh záverečnej známky z predmetu sa určuje ako aritmetický priemer záverečných známok každého učiteľa a na základe harmonizácie názorov dvoch alebo viacerých učiteľov vzhľadom na stanovené kritériá;

2) pozitívnu známku nemožno navrhnúť, ak učiteľ jednej časti predmetu navrhuje nedostatočnú známku.

Záverečná známka za úspech z predmetu nemôže byť nižšia ako:

1) výborný (5), ak je aritmetický priemer všetkých jednotlivých známok najmenej 4,50;

2) veľmi dobrý (4), ak je aritmetický priemer všetkých jednotlivých známok od 3,50 do 4,49;

3) dobrý (3), ak je aritmetický priemer všetkých jednotlivých známok od 2,50 do 3,49;

4) dostatočný (2), ak je aritmetický priemer všetkých jednotlivých známok od 1,50 do 2,49;

Záverečná známka za úspech z predmetu, podľa pravidla, je nedostatočný (1), ak je aritmetický priemer všetkých jednotlivých známok nižší ako 1,50.

Záverečná známka za úspech z predmetu môže byť výnimočne aj najvyššia jednotlivá známka zapísaná v denníku, ktorá sa získa akoukoľvek technikou previerky výsledkov.

Triedna rada môže návrh záverečnej známky predmetného učiteľa zmeniť iba s vysvetlením podľa kritérií stanovených týmito pravidlami.

Triedna rada určí novú známku hlasovaním.

Stanovená známka uvedená v odseku 19 tohto článku sa zaznamená do denníka práce s poznámkou a podrobne sa vysvetlí v zápisnici triednej rady.

Záverečná známka stanovená na triednej rade sa zapíše do denníka v určenom stĺpci.

Článok 18

Záverečná známka zo samostatného modulu sa stanoví na konci druhého polroka.

Ak má žiak nedostatočnú záverečnú známku zo samostatného modulu na konci prvého polroku, učiteľ je povinný zorganizovať doplnkové hodiny na prípravu žiaka a uskutočniť známkovanie v súvislosti s opravou známky za prítomnosti triedneho učiteľa alebo odborného spolupracovníka alebo počas doplnkových hodín v priebehu polroku.

Článok 19

Žiakovi, ktorý nie je oznámkovaný na konci prvého polroku, v súlade s osobitným zákonom, z jedného alebo viacerých predmetov pre absenciu na vyučovaní, neuzaviera sa všeobecný prospech na konci prvého polroku.

Žiakovi z odseku 1 tohto článku, do stĺpčeka v rámci tlačiva evidencie, respektíve tlačiva verejného dokladu, kde sa zapisuje všeobecný prospech, vnášajú sa slová: „prospech nie je určený“.

Žiakovi, ktorý má uzavretú známku z predmetu v prvom polroku a v druhom je neoznámkovaný, pred triednou skúškou, s ohľadom na najlepší záujem žiaka, škola môže umožniť známkovanie v súlade s osobitným zákonom.

**Známkovanie správania žiakov**

Článok 20

Správanie žiakov sa známkuje číselne, najmenej dva razy za jeden polrok, ako i na konci polroku a vplýva na všeobecný prospech.

Správanie žiaka na dlhšej domácej a nemocničnej liečbe, žiaka, ktorý získava strednú výchovu a vzdelanie doma a žiaka, ktorému je zabezpečené diaľkové školenie, sa známkuje.

Správanie externého žiaka sa neznámkuje.

Známka zo správania nie je ovplyvnená známkami z predmetov.

Škola je povinná neustále monitorovať, analyzovať a prijímať včasné opatrenia s cieľom rozvíjať zodpovedné správanie žiakov a všetkých účastníkov výchovno-vzdelávacieho procesu.

**Kritériá na určovanie číselnej známky zo správania počas polroku**

Článok 21

Na známku zo správania počas školského roka vplývajú výchovné a výchovno-disciplinárne opatrenia určené pre ľahšie priestupky žiakov predpísané všeobecným aktom ustanovizne, pre ťažšie narúšanie záväzkov žiakov a pre narušenie zákazu, predpísanému zákonom, ako i to, koľkokrát bol žiak dištancovaný z výchovno-vzdelávacej práce, v rámci povinného vyučovania a ostatných foriem výchovno-vzdelávacej práce.

1. Pre pokarhanie triedneho učiteľa žiakovi sa určuje známka zo správania – veľmi dobrý (4)

2. Pre pokarhanie triednej rady žiakovi sa určuje známka zo správania – dobrý (3)

3. Pre pokarhanie riaditeľa žiakovi sa určuje známka zo správania – dostatočný (2)

4. Pre pokarhanie učiteľskej rady žiakovi sa určuje známka zo správania – nedostatočný (1)

Žiakovi, ktorý neospravedlnene nedochádza na vyučovanie, určuje sa známka zo správania počas prvého a druhého polroka, ak po včasných opatreniach a činnostiach zintenzívnenej výchovnej práce a informovania rodičov nedošlo k pozitívnej zmene v správaní žiaka.

Známku zo správania vzorné (5) dostane žiak, ktorý splnil nasledujúce podmienky:

– vyniká v spĺňaní školských záväzkov vzťahujúcich sa na výučbu a iné formy práce, okrem v situáciách odôvodneného znemožnenia;

– je vzorným príkladom vo vzťahoch so zamestnancami školy a so žiakmi;

– vyniká vo vytváraní priateľskej atmosféry a konštruktívneho riešenia konfliktov medzi rovesníkmi;

– svojim správaním a iniciatívami poukazuje na pozitívne hodnoty, humánnosť, solidaritu a zodpovednosť voči sebe a okoliu;

Známku zo správania veľmi dobrý (4) dostane žiak, ktorý splnil nasledujúce podmienky:

– neospravedlnene absentoval z vyučovania osem hodín;

– spĺňa školské záväzky vzťahujúce sa na vyučovanie a iné formy práce, okrem v situáciách odôvodneného znemožnenia;

– je korektný voči zamestnancom školy a žiakom;

– prijíma a používa pravidlá vo vytváraní priateľskej atmosféry a pri konštruktívnom riešení konfliktov medzi rovesníkmi;

– nesie zodpovednosť za svoje skutky, prípadne koriguje svoje správanie po napomenutí alebo prijatí výchovných opatrení.

Známku zo správania dobrý (3) dostane žiak, ktorý splnil nasledujúce podmienky:

– neospravedlnene absentoval z vyučovania najviac pätnásť hodín;

– občas sú situácie, keď mu treba pripomínať spĺňanie školských záväzkov, ktoré sa vzťahujú na vyučovanie a iné formy práce;

– občas sú situácie, keď mu treba pripomínať nevyhnutnosť korektného správania voči zamestnancom školy a žiakom; občas sú situácie, keď mu treba pripomínať pravidlá pri vytváraní priateľskej atmosféry a konštruktívne riešenie konfliktov medzi rovesníkmi;

– akceptuje zodpovednosť za svoje správanie a koriguje ho v zintenzívnenej výchovnej práci.

Známku zo správania dostatočný (2) dostane žiak, ktorý splnil nasledujúce podmienky:

– neospravedlnene absentoval z vyučovania najviac dvadsaťpäť hodín;

– často mu treba pripomínať spĺňanie školských záväzkov, ktoré sa vzťahujú na vyučovanie a iné formy práce;

– často mu treba pripomínať nevyhnutnosť korektného správania voči zamestnancom školy a žiakom, pričom sa jeho správanie nekoriguje;

– často mu treba poukazovať na pravidlá pre vytváranie priateľskej atmosféry a konštruktívneho riešenia konfliktov medzi rovesníkmi, pričom sa jeho správanie nekoriguje;

– väčšinou nepreberá zodpovednosť za svoje správanie, kvôli čomu nedochádza ku korekcii správania v zintenzívnenej výchovnej práci;

Známku zo správania nedostatočný (1) dostane žiak, ktorý splnil nasledujúce podmienky:

– neospravedlnene absentoval z vyučovania viac ako dvadsaťpäť hodín;

– aj napriek upozorňovaniu a intenzívnej výchovnej práce, nespĺňa školské záväzky vzťahujúce sa na vyučovanie a iné formy práce;

– neustále porušuje pravidlá korektného správania voči zamestnancom školy a žiakom, pričom sa jeho správanie nekoriguje;

– neustále porušuje pravidlá vo vytváraní priateľskej atmosféry a konštruktívneho riešenia konfliktov medzi rovesníkmi, pričom sa jeho správanie nekoriguje;

– nepreberá zodpovednosť za svoje správanie, teda porušovanie pravidiel;

– nezlepšuje svoje správanie po intenzívnej výchovnej práci.

Článok 22

Škola je povinná evidovanú absenciu žiakov zaradiť ako ospravedlnenú alebo neospravedlnenú hneď a najneskoršie do ôsmych dní odo dňa návratu žiaka na vyučovanie.

**Záverečná známka zo správania**

Článok 23

Známka zo správania na konci prvého a druhého polroka je číselná, a to: vzorné (5), veľmi dobré (4), dobré (3), uspokojivé (2) a neuspokojivé (1) a každá z uvedených známok vplýva na všeobecný prospech žiakov.

Na známku z odseku 1 tohto článku vplývajú výchovné a výchovno-disciplinárne opatrenia určené pre ľahšie priestupky žiakov predpísané všeobecným aktom ustanovizne, pre ťažšie narúšanie záväzkov žiakov a pre narušenie zákazu, predpísanému zákonom, ako i to, koľkokrát bol žiak dištancovaný z výchovno-vzdelávacej práce v rámci povinného vyučovania a ostatných foriem výchovno-vzdelávacej práce.

Záverečnú známku zo správania určí triedna rada na návrh triedneho učiteľa na konci prvého a druhého polroka na základe zváženia osobnosti a správania žiaka ako celku, posúdenia jeho celkového správania a spĺňania povinností ustanovených zákonom a uložených výchovných alebo výchovno-disciplinárnych opatrení, podniknutých aktivít a ich účinkov, a zvlášť na základe jeho postoja k:

1) školským povinnostiam a vlastným právam a povinnostiam;

2) ostatným žiakom;

3) zamestnancom školy a iným organizáciám, v ktorých sa vykonávajú určité formy výchovno-vzdelávacej práce;

4) školskému majetku, majetku iných osôb alebo organizácií, v ktorých sa vykonáva vyučovanie alebo niektoré formy výchovno-vzdelávacej práce;

5) ochrane a zachovaniu životného prostredia;

6) spoločensky prospešnej práci a v humanitných akciách.

Pri uzavieraní známok triedna rada berie do ohľadu aj angažovanie žiaka v mimoškolských aktivitách, v súlade so školským programom (voľné aktivity, žiacke družstvo, ochrana životného prostredia, ochrana pred násilím, zneužívaním a zanedbávaním, spoločensky prospešné práce a humanitné akcie a programy, prevencia iných foriem rizikového správania, kultúrne aktivity školy), hodnotením jeho správania a spĺňania záväzkov predpísaných zákonom.

Známka zo správania sa zvyšuje na návrh triedneho učiteľa najneskôr na konci polroku, keď sa zistí, že žiak vykazuje pozitívne zmeny v správaní a prijíma zodpovednosť za svoje činy po poukázaní na neprimerané správanie alebo po intenzívnejšej výchovnej práci, po vyrieknutom výchovnom opatrení, resp. výchovno-disciplinárnom opatrení.

Ak došlo k pozitívnym zmenám v správaní žiaka, jeho záverečná známka zo správania môže byť vyššia ako aritmetický priemer všetkých určených známok.

Ak došlo k negatívnym zmenám v správaní žiaka, jeho záverečná známka zo správania môže byť nižšia ako aritmetický priemer všetkých určených známok.

**Známkovanie na skúške**

Článok 24

Známka na skúške sa určuje na základe dosiahnutia predpísaných cieľov, výsledkov, štandardov prospechu žiakov a kvalifikáciách, väčšinou hlasov z celkového počtu členov komisie v súlade so zákonom. Známka komisie je konečná, respektíve, neurčuje sa na triednej rade.

Žiak môže vykonať skúšku iba z jedného predmetu za deň.

**Všeobecný prospech žiaka**

Článok 25

Všeobecný prospech žiaka sa určuje v súlade so zákonom.

Všeobecný prospech sa neurčuje žiakovi, ktorý má z predmetu nedostatočnú známku alebo z tohto predmetu nemá známky do ukončenia hodnotiaceho konania.

Opisné hodnotenie predmetu nemá vplyv na všeobecnú úspešnosť žiaka.

Všeobecný prospech sa neurčuje ani v prípade, ak žiak nie je oznámkovaný z predmetu, ktorý je hodnotený opisnou známkou.

**Oznámenie o hodnotení**

Článok 26

Na začiatku školského roka je učiteľ povinný informovať žiaka vhodným spôsobom o predpísaných cieľoch, štandardoch prospechu a výsledkoch vzdelávania.

Na začiatku školského roka sa žiaci a rodičia informujú o kritériách, spôsobe, postupe, dynamike, rozvrhu hodnotenia predmetov a správania.

Triedny učiteľ je povinný načas a najmenej štyrikrát počas školského roka vhodným spôsobom informovať rodičov o úspechoch žiakov, dosiahnutých výsledkoch, motivácii pre učenie a pokroku, správaní, pravidelnej návšteve vyučovania a ďalších otázkach dôležitých pre výchovu a vzdelávanie.

**Evidencia o úspechu žiaka**

Článok 27

V procese známkovania učiteľ zhromažďuje a zaznamenáva údaje o výkonoch žiakov, procese učenia, pokroku a vývoji žiakov v priebehu roka do pracovného denníka a svojej pedagogickej dokumentácie v súlade so zákonom a týmito pravidlami.

Údaje vnesené do pedagogickej dokumentácie sa používajú pre potreby informovania rodičov, počas rozhodovania na pripomienku alebo sťažnosť na známku a v procese samohodnotenia a externého hodnotenia kvality práce ustanovizne.

**Záverečné ustanovenia**

Článok 28

Dňom nadobudnutia účinnosti týchto pravidiel zaniká platnosť Pravidlám o známkovaní žiakov v strednej výchove a vzdelávaní (vestník Službeni glasnik RS č. 82/15, 59/20 a 95/22).

Článok 29

Tieto pravidlá nadobúdajú účinnosť nasledujúci deň odo dňa zverejnenia vo vestníku Službeni glasnik Republike Srbije.

Číslo 110-00-251/2023-07

V Belehrade 5. februára 2024

Ministerka

prof. Dr. **Slavica Đukić Dejanović** v. r.